অস্ট্রেলিয়া ক্রমাগত টীপ্পনী কেটে গিয়েছে বিরাট কোহলিকে। অজি ক্রিকেটাররা তো খড়্গহস্ত ছিলেনই, বাদ যায়নি অজি মিডিয়াও। সবার মুখ বন্ধ করে দিলেন ভারত অধিনায়ক বিরাট কোহলি। তাঁর মুকুটে জুড়ল নতুন পালক। এরকম কত পালকই তো ইত্যাবধি যোগ হয়েছে কোহলির মুকুটে। 
এ বার ইংল্যান্ডের বিখ্যাত ক্রিকেট পত্রিকা উইজডেনের কাছ থেকে এল স্বীকৃতি। সেই পত্রিকার বিচারে ২০১৬-র বিশ্বের সেরা ক্রিকেটার নির্বাচিত হয়েছেন কোহলি। ওই পত্রিকার বার্ষিক সংখ্যার কভারে বিরাটের ছবি ছাপানো রয়েছে। সেই সঙ্গে তাঁকে বিশ্বের সেরা ক্রিকেটারের সম্মান দেওয়া হয়েছে। ২০০৩-এ অস্ট্রেলিয়ার তদানীন্তন অধিনায়ক রিকি পন্টিং প্রথম ক্রিকেটার হিসেবে এই সম্মান পেয়েছিলেন। এবার সেই একই সম্মান পেলেন রয়্যাল চ্যালেঞ্জার্স ব্যাঙ্গালোরের নেতা। 
গত বছর টেস্টে ৭৫.৯৩ গড়ে ১,২১৫ রান করেন কোহলি। ওয়ানডে ম্যাচে তাঁর সংগ্রহ ৯২.৩৭ গড়ে ৭৩৯ রান। টি টোয়েন্টি ম্যাচে ১০৬.৮৩ গড়ে বিরাটের রান ৬৪১। গত বছর ৬ জন ব্যাটসম্যান বিরাটের চেয়ে বেশি রান করেছেন। কিন্তু কারও গড় বিরাটের ধারেকাছে নেই। সেই জন্যই সেরা ক্রিকেটার নির্বাচিত হয়েছেন ভারত অধিনায়ক।